Mike Legarth (KF), 2013-11-14:
Tak, hr. formand.
Det Konservative Folkeparti støtter ideen om budgetlofter, udgiftsrammer.
Historikken er jo, at vi i mange år havde store problemer med at overholde de økonomiaftaler, vi havde lavet ikke mindst med kommunerne og regionerne, førhen amterne, men jo også i staten.
Da så vi betydelige overskridelser, som vi efterfølgende måtte finde finansiering til.
Nu får vi så en budgetlov, hvor vi får nogle udgiftslofter både for kommuner, regioner og stat, og så ved vi, hvor mange penge der er til rådighed, og der er sanktioner i forbindelse med det.
Det betyder samlet set, at vi får styr på vores økonomi, og det her skal jo først og fremmest betragtes som et styringsværktøj for at imødegå de problemer, der har været med at overholde de økonomiske aftaler, der blev indgået mellem Christiansborg og andre parter.
Det synes vi er rigtig godt.
Der er også en forbindelse til vækst- og stabilitetspagten, vores konvergensprogrammer, hvor vi jo har været med til at sætte en dagsorden, for at andre overholder økonomien; der må vi selvfølgelig selv gå forrest og sørge for, at vi gør præcis det – overholder de 3 pct., de 0,5 pct. og de forskellige nøgletal, der nu er gældende i den her sammenhæng.
Så kunne kommunerne spørge: Jamen er det rimeligt, at vi får pålagt den slags rammestyring?
Det synes vi fra Det Konservative Folkepartis side.
Det vil jo betyde, at kommunerne får øgede frihedsgrader, og at man kan få en stabil investering over mange år.
Der er jo stadig væk en solidarisk ordning, for de aftaler, der hidtil har været indgået, vil også i fremtiden blive indgået på præcis de samme præmisser.
De skal overholdes, og der er det jo så kommunerne under et, der bliver holdt ansvarlige, og nu får man så udviklet nogle styringsværktøjer i form af softwareprogrammer osv., sådan at man kan styre sin økonomi løbende.
Man kan godt sådan lidt kritisk sige, at det egentlig er lidt underligt, at vi ikke har sørget for at få sat det pres, så det var sket langt tidligere.
Men nu er vi der; nu er vi havnet i en situation, hvor det er nødvendigt, at økonomien overholdes, så nu vil det ske.
Og så kan der stadig væk ske en ombytning af pengene mellem kommunerne, sådan at dem, der har pengene, også kan få udnyttet deres behov og omvendt – altså en solidarisk løsning.
Det hilser vi absolut velkommen.
Så vi synes på alle måder at den her lov om budgetlofter gavner.
Vi ved jo, at der internationalt skal være tiltro til dansk økonomi, der skal være tillid til dansk økonomi; vi skal dokumentere og bevise, at vi har styr på vores eget hus.
Har vi det, er der også lave renter, og så er vi fri for at bruge pengene til at betale høje renter.
Dem kan vi så i stedet for bruge på reelle ydelser – det, nogle gerne vil kalde varme hænder, altså borgerrelaterede ydelser, som kommer vores borgere til gavn, i stedet for at vi skal betale dem til nogle, der har lånt os penge.
Det har også været drøftet, om man så er nødt til at brænde benzin af sidst på året for at kunne opretholde sine budgetter.
Nej, der er det også min faste overbevisning, at kommunerne over tid vil finde ud af, at de penge, man har tilovers det ene sted, kan man så bruge på noget andet – stadig væk inden for den ramme, der er, sådan at der kommer en stabil udvikling i de budgetter og det forbrug, der er.
Og det er jo egentlig det, vi gerne vil have – at der er stabilitet og holdbarhed i den kommunale økonomiske planlægning.
Så fra Det Konservative Folkepartis side: fuld opbakning til den her lov.